ธปท.ไฟเขียว 4 พค.เป็นวันหยุดพิเศษ
ธปท.รับลูกรัฐบาลกำหนดให้วันที่ 4 พ.ค.ปีนี้เป็นหยุดทำการพิเศษของธนาคาร เพื่อให้มีวันหยุดต่อเนื่องนาน 5 วัน ช่วยกระตุ้นการท่องเที่ยว
11 ก.พ. 2558

ธปท.รับลูกรัฐบาลกำหนดให้วันที่ 4 พ.ค.ปีนี้เป็นหยุดทำการพิเศษของธนาคาร เพื่อให้มีวันหยุดต่อเนื่องนาน 5 วัน ช่วยกระตุ้นการท่องเที่ยว
วันที่11 ก.พ. ธนาคารแห่งประเทศไทย (ธปท.) ออกประกาศเรื่องวันหยุดทำการของสถาบันการเงินเป็นกรณีพิเศษ ตามที่คณะรัฐมนตรีได้มีมติกำหนดให้วันจันทร์ที่ 4 พ.ค. 2558 เป็นวันหยุดราชการเพิ่มเติม เพื่อให้เกิดการกระตุ้นเศรษฐกิจ การท่องเที่ยว และให้ประชาชนได้ร่วมกิจกรรมในช่วงวันฉัตรมงคล นั้น ธปท.พิจารณาแล้วเห็นสมควรให้วันจันทร์ที่ 4 พ.ค. 2558 เป็นหยุดทำการของสถาบันการเงินหรือธนาคารพาณิชย์เป็นกรณีพิเศษเพิ่มเติมอีก 1 วัน ส่งผลให้ธนาคารพาณิชย์มีวันหยุดต่อเนื่องรวมเป็น 5 วัน คือ วันที่ 1 พ.ค.ที่เป็นวันแรงงาน แลวันที่ 2 – 3 พ.ค.เป็นวันหยุดเสาร์และอาทิตย์ บวกวันที่ 4 พ.ค.ที่เป็นวันหยุดพิเศษ และวันที 5 พ.ค.ที่เป็นวันฉัตรมงคล
ทั้งนี้ การหยุดต่อเนื่องดังกล่าว ช่วยสนับสนุนการกระตุ้นธุรกิจท่องเที่ยวอันจะช่วยส่งเสริมการเจริญเติบโตทางเศรษฐกิจของประเทศในภาพรวม นอกจากนี้การประกาศวันหยุดให้ทราบล่วงหน้าเป็นเวลาพอสมควร จะทำให้ภาคธุรกิจสามารถเตรียมการปรับตัวได้ จึงไม่น่าจะส่งผลกระทบต่อระบบการเงิน และระบบเศรษฐกิจของประเทศอย่างมีนัยสำคัญ
อย่างไรก็ดี แม้ในวันที่ 4 พ.ค.จะถูกกำหนดให้เป็นวนหยุดทำการพิเศษ แต่สถาบันการเงินสามารถใช้ดุลยพินิจในการเลือกเปิดสาขาบางแห่ง เช่น สาขาในห้างสรรพสินค้า เพื่อให้บริการแก่ประชาชนได้เช่นเดียวกับกรณีวันหยุดตามปกติทั่วไป แต่ทั้งนี้สถาบันการเงินควรคำนึงถึงการดูแลพนักงานของสถาบันการเงินให้สอดคล้องกับกฎหมายแรงงานและกฎหมายที่เกี่ยวข้องตามสมควรด้วย